Eerste werklik koue weer kom die naweek | Netwerk24
Deur Werner Beukes 30 April 2021 05:36
'n Kouefront sal na verwagting Vrydag dele van die land tref met ligte sneeu wat vir die Drakensberge voorspel word.
LEES OOK: Die weer in jou streek Vrydag
Foto ter illustrasie.Foto: Getty Images
"Die eerste werklik koue weer van die seisoen word die naweek oor die suidelike, sentrale en oostelike dele van Suid-Afrika verwag. Inwoners van Gauteng, die Vrystaat en Mpumalanga kan maar ook die wolkombers nadertrek," waarsku Lehlohonolo Thobela, weervoorspeller van die Suid-Afrikaanse Weerdiens (SAWD).
Volgens Thobela sal temperature Vrydag en Saterdag in die noordelike dele van die land daal met die moontlikheid van reën en donderbuie in Gauteng, die Vrystaat, Mpumalanga, Noordwes en Limpopo.
"Die maksimum temperature vir Johannesburg en die omliggende streke sal Vrydag en Saterdag tussen 18° en 19° wees voordat dit teen Sondag 'n bietjie warmer word. Die kouefront behoort teen Saterdag oor Gauteng in te beweeg.
In Vereeniging sal dit effens kouer wees as in Pretoria. Daar is ook Vrydag 'n 60%-kans op reën in Gauteng en 'n 30%-kans Saterdag," sê hy.
Wydverspreide reënbuie word ook van Donderdag tot Vrydag oor die Oos-Kaap en KwaZulu-Natal verwag. Ligte sneeuval is moontlik in die Drakensberg-omgewing van die Oos-Kaap en KwaZulu-Natal.